རྒྱ་ནག་གཞུང་ནས་མི་ཐོག་གསར་རྙིང་གི་འགོ་འཁྲིད་འཕོ་འགྱུར་སྐབས་བོད་མིའི་རང་དབང་འཐབ་རྩོད་ཀྱི་ལས་འགུལ་ལ་ཉམས་ཉེས་ཡོང་རྒྱུའི་རེ་སྟོང་འཆང་བ་ནི་ནམ་ཡང་འགྲུབ་ཐབས་མེད་པ་ཞིག་ཡིན་ཞིང་།བོད་མིའི་འགྱུར་བ་མེད་པའི་སྙིང་སྟོབས་དང་།མི་ཐོག་རྗེས་མ་ཚོའི་ཤེས་ཡོན་གྱི་ནུས་ཤུགས་གཉིས་ལ་བརྟེན་ནས་ཇི་སྲིད་བོད་ལ་རང་དབང་སླར་གསོ་མ་བྱུང་དེ་སྲིད་དུ་བོད་མིའི་འགོ་འཁྲིད་དང་འཐབ་རྩོད་ཀྱི་སྟོབས་ཤུགས་རྒྱུན་གནས་དང་གོང་འཕེལ་ཡོང་རྒྱུ་རེད།རྒྱ་ནག་གཞུང་གིས་བཤད་པ་ལྟར་བོད་མི་ཚོར་རང་དབང་དང་འདྲ་མཉམ་གྱི་ཐོབ་ཐང་ཡོད་པ་བདེན་པ་ཡིན་ན།བོད་ནང་མང་གཙོའི་ལམ་ལུགས་ཇི་བཞིན་ཕྱི་གསལ་ནང་གསལ་དང་དྲང་སྙོམས་ཀྱི་འོས་བསྡུའི་ཐོབ་ཐང་སྤྲོད་དགོས།ད་བར་བོད་རང་སྐྱོང་ལྗོངས་ཟེར་བའི་དམར་ཚོགས་དྲུང་ཆེར་བོད་རིགས་གཅིག་ཀྱང་བསྐོ་གཞག་བྱུང་མྱོང་མེད་ཅིང་།དབང་ཆ་ཅན་གྱི་གཞུང་གི་གོ་གནས་ཕལ་ཆེ་བ་རྒྱ་རིགས་ཀྱིས་བཟུང་ཡོད།ལས་བྱེད་པའི་བརྒྱ་ཆ་༥༠ལྷག་རྒྱ་རིགས་ཡིན་པ་དང་།སྒེར་གྱི་བཟོ་ཚོང་སྡེ་ཚན་གྱི་བརྒྱ་ཆ་༧༠སྐོར་རྒྱ་མིས་དབང་བཟུང་བྱེད་བཞིན་ཡོད།མཐོ་རིམ་སློབ་འབྲིང་དང་གཙུག་ལག་སློབ་གྲྭ་ཐོན་པའི་བོད་རིགས་བརྒྱ་ཆ་༤༠སྐོར་ལ་འཚོ་རྟེན་ལས་ཀ་མེད་པར་ལྷག་ཡོད།